Foto’s: Nog vloede verwag, talle gered | Maroela Media
Die departement van waterwese het Donderdag gewaarsku dat nog vloede kan voorkom by mense wat stroomaf bly van damme in Mpumalanga, Swaziland en suid van Mosambiek.
ŉ Woordvoerder van die departement, Linda Page, sê ŉ rampbestuurspan is tans in Mpumalanga om die owerheid te help om basiese dienste te verskaf aan gemeenskappe wat deur die vloede geraak word. Page sê die Komati- en Krokodilriviere het aansienlik gestyg. Sy sê die Driekoppiesdam loop oor terwyl die Magugadam amper 100 persent vol is. “Gemeenskappe wat stroomaf woon van die damme word gewaarsku om na hoër grond te beweeg vir hulle eie veiligheid. Die Olifantsrivier sal na verwagting teen vroeg Vrydagaand sy vloedpiek bereik. Die Suid-Afrikaanse Weerdiens sê intussen daar is ŉ 30 persent kans vir reën en donderstorms oor die volgende 24 uur.
SANparke sê intussen dat die grootste gedeelte van die Krugerwildtuin weer oopgestel is. By Krokodilbrug is die rivierwaterpomp weggewas en word daar tans ŉ tydelike pomp geïnstalleer terwyl daar reeds ŉ tydelike waterpomp by Laer Sabie geïnstalleer is. Die Tshokwane-piekniekarea, Balule, Talamati, Biyamiti, Tamboti, Maroela en Shimuwini is egter steeds gesluit weens die vloede. Alle grondpaaie suid van die Letabarivier is ook steeds gesluit. SANparke sê 70 gaste en 10 personeellede is reeds by verskeie kampe ontruim. Intussen het die weermag reeds meer as 200 mense in die Hoedspruit-area ontruim en na veiligheid geneem. Die verspoelde Sandspruitbrug buite die dorp is volgens berigte tydelik herstel en kan kos en ander noodvoorraad nou makliker vervoer word.
Het jy al die video’s gesien van die vloede? Klik hier.